LIETUVOS RESPUBLIKOS KULTŪROS MINISTRAS

Į S A K Y M A S

DĖL KONCERTINĖS ĮSTAIGOS KAUNO VALSTYBINĖS FILHARMONIJOS ĮSTEIGIMO

2005 m. lapkričio 17 d. Nr. ĮV-530

Vilnius

Vadovaudamasis Lietuvos Respublikos civilinio kodekso (Žin., 2000, Nr. 74-2262) Antrosios knygos V skyriaus 2.59 straipsniu, 2.60 straipsnio 1 dalimi, 2.62 ir 2.63 straipsniais ir šio skyriaus nuostatomis, Lietuvos Respublikos biudžetinių įstaigų įstatymo (Žin., 1995, Nr. 104-2322; 1997, Nr. 66-1601) 3 straipsniu, Lietuvos Respublikos teatrų ir koncertinių įstaigų įstatymo (Žin., 2004, Nr. 96-3523) 3 straipsnio 3 dalimi, 5 straipsnio 1 ir 2 dalimis, 19 straipsnio 2 dalies 6 punktu, įgyvendindamas Lietuvos Respublikos Vyriausybės 2004 m. rugpjūčio 11 d. nutarimą Nr. 940 „Dėl įgaliojimų suteikimo įgyvendinant Lietuvos Respublikos teatrų ir koncertinių įstaigų įstatymą“ (Žin., 2004, Nr. 127-4566):

1. Įsteigiu biudžetinę koncertinę įstaigą Kauno valstybinę filharmoniją.

2. Nustatau, kad šios koncertinės įstaigos veikla prasideda nuo 2006 m. sausio 2 dienos.

3. Tvirtinu koncertinės įstaigos Kauno valstybinės filharmonijos nuostatus (pridedama).

KULTŪROS MINISTRAS	VLADIMIRAS PRUDNIKOVAS

SUDERINTA

finansų ministerijos 2005-11-09 raštu

Nr. ((1.15-0202)-5K-0526276)-6K-0510596

PATVIRTINTA

Lietuvos Respublikos kultūros ministro

2005 m. lapkričio 17 d. įsakymu Nr. ĮV-530

Koncertinės įstaigos Kauno valstybinėS FILHARMONIJOS

NUOSTATAI

I. BENDROSIOS NUOSTATOS

1. Kauno valstybinė filharmonija (toliau vadinama – Įstaiga) yra biudžetinė koncertinė įstaiga, kurios sudėtyje yra aukščiausio meninio lygio muzikos atlikėjų kolektyvas – Kauno valstybinis choras. Ši įstaiga organizuoja profesionalaus scenos meno (koncertų ir (ar) kitų literatūros, meno programų) kūrimą ir jų viešą atlikimą.

2. Įstaigos steigėjo funkcijas vykdo Lietuvos Respublikos kultūros ministerija.

3. Įstaiga yra viešasis juridinis asmuo, turintis nuostatus, antspaudą su savo pavadinimu, sąskaitas banke.

4. Įstaigos veikla grindžiama Lietuvos Respublikos biudžetinių įstaigų, Lietuvos Respublikos biudžeto sandaros, Lietuvos Respublikos teatrų ir koncertinių įstaigų ir kitais įstatymais, Lietuvos Respublikos Vyriausybės nutarimais, Įstaigos nuostatais ir kitais teisės aktais.

5. Įstaigos buveinė: L. Sapiegos g. 5, 44252 Kaunas.

II. Įstaigos VEIKLOS TIKSLAI IR FUNKCIJOS

6. Įstaigos veiklos tikslai:

6.1. savo bei įstaigoje dirbančių kūrybinių darbuotojų (Kauno valstybinio choro) kūrybine veikla aukščiausiu meniniu lygiu pristatyti nacionalinės muzikinės kultūros laimėjimus, puoselėti, kurti ir plėtoti nacionalinio profesionalaus muzikos meno kultūrą ir tradicijas, atlikti klasikinius ir šiuolaikinius Lietuvos bei užsienio šalių kompozitorių muzikos kūrinius, kūrybiškai perteikti pasaulio muzikinės kultūros vertybes;

6.2. sudaryti sąlygas talentingiems jauniesiems bei pripažintiems Lietuvos ir pasaulio muzikos atlikėjams, jų kolektyvams dalyvauti Įstaigos kūrybinėje veikloje;

6.3. pristatyti Lietuvos nacionalinį muzikos meną, nacionalinės muzikos kūrėjų ir atlikėjų meną šalyje ir užsienyje;

6.4. ugdyti, formuoti ir tenkinti visuomenės poreikį profesionaliajam muzikos menui, muzikinei kultūrai.

7. Įstaiga, įgyvendindama tikslus, atlieka šias funkcijas:

7.1. organizuoja profesionalaus scenos meno kūrimą bei viešą atlikimą, įvairius meno ir kultūros renginius;

7.2. rengia gastroles šalyje ir užsienyje, organizuoja užsienio profesionalaus scenos meno pristatymą visuomenei;

7.3. dalyvauja šalies ir tarptautiniuose renginiuose, programose, atstovauja Lietuvai kultūros mainų programose;

7.4. vykdo švietimo ir ugdymo programas;

7.5. atlieka kitas teisės aktuose nustatytas funkcijas.

III. Įstaigos TEISĖS IR PAREIGOS

8. Įstaiga turi teisę:

8.1. vadovaujantis sezoninėmis ir perspektyvinėmis kūrybinės veiklos programomis savarankiškai sudaryti repertuarą;

8.2. pasirinkti kūrybinius darbuotojus, atlikėjus, autorius, kūrybinės veiklos kryptį, atitinkančią Įstaigos veiklos tikslus;

8.3. vadovaujantis sezoninėmis ir perspektyvinėmis kūrybinės veiklos programomis planuoti gastroles ir vykdyti jas steigėjo nustatyta tvarka;

8.4. nustatyti vidaus organizacinę struktūrą;

8.5. teisės aktų nustatyta tvarka steigti filialus;

8.6. savarankiškai nustatyti bilietų, kitų teikiamų mokamų paslaugų kainas, įkainius, tarifus, išskyrus tuos atvejus, kai pagal Lietuvos Respublikos įstatymus kainas ir kitus normatyvus reguliuoja valstybė ar Europos Sąjungos teisės aktai;

8.7. įsigyti ilgalaikį ir trumpalaikį turtą, sudaryti sutartis, prisiimti įsipareigojimus;

8.8. plėtoti kūrybinius ryšius su Lietuvos ir užsienio valstybių partneriais;

8.9. leisti bei platinti mokamus ir nemokamus informacinius leidinius, susijusius su Įstaigos veikla;

8.10. nustatyta tvarka įsigyti autorių teises į įvairaus pobūdžio meno kūrinius ar užsakyti sukurti naujus šiuolaikinių kūrėjų muzikos kūrinius ir juos viešai atlikti;

8.11. sudaryti ekspertų komisijas meno ir veiklos klausimams nagrinėti;

8.12. kultūros ministro nustatyta tvarka mokėti kūrybiniams darbuotojams kompensacijas už kūrybinei veiklai naudojamus asmenine nuosavybės teise jiems priklausančius muzikos instrumentus;

8.13. gauti paramą.

9. Įstaiga, įgyvendindama jai pavestas funkcijas, privalo:

9.1. vykdyti šiuose nuostatuose nurodytą veiklą;

9.2. kasmet, iki einamųjų metų birželio mėnesio pabaigos, teikti steigėjui tvirtinti Įstaigos sezonines kūrybinės veiklos programas;

9.3. kas treji metai, steigėjo patvirtintų atestavimo nuostatų nustatyta tvarka, atestuoti kūrybinius darbuotojus, dirbančius pagal neterminuotas darbo sutartis;

9.4. kasmet, iki einamųjų metų gegužės mėnesio pabaigos, pateikti steigėjui nustatytos formos veiklos ataskaitas;

9.5. teisės aktų nustatyta tvarka teikti Juridinių asmenų registro tvarkytojui duomenis apie šio registro objektus;

9.6. vykdyti įsipareigojimus pagal sudarytas sutartis;

9.7. užtikrinti žiūrovų saugumą ir saugias darbuotojų darbo sąlygas;

9.8. užtikrinti Įstaigos finansinių ir statistinių ataskaitų teisingumą;

9.9. naudoti iš Lietuvos Respublikos valstybės biudžeto gaunamas lėšas tik šiuose nuostatuose nurodytiems tikslams įgyvendinti.

10. Įstaiga gali turėti kitas įstatymuose ir kituose teisės aktuose numatytas teises ir pareigas.

IV. Įstaigos DARBO ORGANIZAVIMAS

11. Įstaigai vadovauja vadovas, kurį konkurso būdu skiria į pareigas, atleidžia iš jų kultūros ministras Lietuvos Respublikos darbo kodekso ir kitų teisės aktų nustatyta tvarka.

12. Įstaigos vadovas:

12.1. vadovauja Įstaigai ir atsako už jos veiklą;

12.2. tvirtina Įstaigos organizacinę struktūrą ir etatų sąrašą;

12.3. tvirtina Įstaigos darbo tvarkos taisykles, struktūrinių padalinių nuostatus ir darbuotojų pareigybių aprašymus;

12.4. priima ir atleidžia Įstaigos darbuotojus, skatina juos ir skiria drausmines nuobaudas;

12.5. tvirtina darbuotojų tarnybinius atlyginimus ir priedus;

12.6. tvirtina Įstaigos pajamų ir išlaidų sąmatas;

12.7. teisės aktų nustatyta tvarka atstovauja Įstaigai valstybės institucijose;

12.8. leidžia įsakymus ir įsakymais patvirtintus kitus Įstaigos veiklą reglamentuojančius teisės aktus, privalomus visiems jos darbuotojams;

12.9. užtikrina, kad Įstaigos veikloje būtų laikomasi įstatymų, vykdomi Lietuvos Respublikos Vyriausybės nutarimai ir kiti teisės aktai, kultūros ministro įsakymai;

12.10. teisės aktų nustatyta tvarka vykdo kitas funkcijas.

V. Meno tarybos sudarymas, kompetencija ir veikla

13. Įstaigoje trejų metų laikotarpiui sudaroma kolegiali patariamojo balso teisę turinti Meno taryba. Meno taryba sudaroma iš 5–7 narių. Į Įstaigos Meno tarybą lygiomis dalimis įeina visuotiniame darbuotojų susirinkime išrinkti ir Įstaigos administracijos paskirti nariai. Steigėjas į Meno tarybą skiria savo atstovą. Meno tarybos nariu gali būti skiriamas ir ne Įstaigos darbuotojas. Meno tarybos sudėtį ir darbo reglamentą tvirtina Įstaigos vadovas.

14. Meno taryba:

14.1. svarsto ir vertina Įstaigos sezonines ir perspektyvines kūrybinės veiklos programas bei jų įgyvendinimo rezultatus;

14.2. aptaria naujas koncertines ir kūrybinei veiklai reikšmingas kitas meno programas ir teikia pasiūlymus dėl jų meninio lygio ir priežiūros;

14.3. svarsto Įstaigos vadovo pateiktus kitus aktualius Įstaigos kūrybinės, administracinės ir ūkinės veiklos klausimus;

14.4. teikia siūlymus įstaigos vadovui dėl atitinkamų sričių ekspertų grupių sudėties kūrybiniams darbuotojams atestuoti.

15. Meno taryba iš savo narių išsirenka pirmininką, iš Įstaigos darbuotojų – sekretorių. Meno tarybai negali vadovauti Įstaigos vadovas.

16. Meno tarybos pirmininkas organizuoja Meno tarybos darbą ir atsako už jos veiklą.

17. Meno tarybos sekretorius tvarko Meno tarybos dokumentus, protokoluoja posėdžius. Sekretorius gali būti ne Meno tarybos narys.

18. Meno tarybos posėdis yra teisėtas, jeigu jame dalyvauja ne mažiau kaip 2/3 jos narių.

19. Meno tarybos sprendimai priimami atviru balsavimu posėdyje dalyvaujančių Meno tarybos narių balsų dauguma ir įforminami posėdžio protokolu, kurį pasirašo Meno tarybos pirmininkas ir sekretorius.

20. Jeigu Meno tarybos narys neatlieka savo pareigų, jis Įstaigos vadovo įsakymu gali būti atšauktas kadencijai nesibaigus. Meno tarybos narys gali raštu pareikšti apie savo atsistatydinimą. Vietoj atšaukto ar atsistatydinusio Meno tarybos nario Įstaigos vadovo įsakymu skiriamas kitas narys.

21. Jeigu nesibaigus kadencijai pasikeičia daugiau nei 2/3 Meno tarybos narių, sudaroma nauja Meno taryba likusiam kadencijos laikui.

VI. Įstaigos TURTAS IR LĖŠOS

22. Įstaigai priklausantis turtas valdomas, naudojamas ir juo disponuojama patikėjimo teise.

23. Įstaigos lėšas sudaro:

23.1. Lietuvos Respublikos valstybės biudžeto asignavimai;

23.2. fizinių ir juridinių asmenų parama;

23.3. pajamos, gautos už mokamas paslaugas;

23.4. kitos teisėtai įgytos lėšos.

VII. DARBO SANTYKIAI IR DARBO APMOKĖJIMAS

24. Įstaigos vadovo ir darbuotojų darbo santykius ir darbo apmokėjimą reglamentuoja Lietuvos Respublikos darbo kodeksas, Lietuvos Respublikos teatrų ir koncertinių įstaigų įstatymas ir kiti teisės aktai.

VIII. Įstaigos FINANSINĖS VEIKLOS KONTROLĖ

25. Įstaigos finansinės veiklos kontrolę vykdo steigėjas, kitos įgaliotos valstybės institucijos teisės aktų nustatyta tvarka.

IX. BAIGIAMOSIOS NUOSTATOS

26. Įstaiga gali baigti savo veiklą arba būti pertvarkyta Lietuvos Respublikos įstatymų nustatyta tvarka.

______________